Rapport mill-Kummissjoni - Rapport annwali 2008 dwar ir-relazzjonijiet bejn il-Kummissjoni Ewropea u l-parlamenti nazzjonali /* KUMM/2009/0343 finali */





[pic] | KUMMISSJONI TAL-KOMUNITAJIET EWROPEJ | Brussel 7.7.2009 KUMM(2009) 343 finali RAPPORT MILL-KUMMISSJONI RAPPORT ANNWALI 2008 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI RAPPORT MILL-KUMMISSJONI RAPPORT ANNWALI 2008DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI 1. Introduzzjoni Sa mill-bidu tal-mandat tagħha fl-2004, il-Kummissjoni BARROSO wriet l-importanza kbira li kienet tagħti lir-relazzjonijiet mal-Parlamenti nazzjonali billi għamlet id-definizzjoni u l-implimentazzjoni ta’ “strateġija dwar il-Parlamenti nazzjonali” reali wieħed mill-għanijiet ewlenin tagħha. Għall-ewwel darba, Viċi President ġie speċifikament inkarigat mir-relazzjonijiet mal-Parlamenti nazzjonali, u dan kien punt ta' tluq. Imbagħad, minn Frar 2005 u fuq inizjativa tal-Viċi President WALLSTRÖM, il-Kulleġġ stabbilixxa pjan ta’ azzjoni fuq terminu qasir u tliet għanijiet iktar globali: - Servizz reċiproku - djalogu miftuħ u kontinwu: biex iwettqu b’mod iktar effiċjenti u trasparenti d-dmirijiet li huma responsabbli għalihom, huwa fl-interess konġunt tal-Kummissjoni u l-Parlamenti nazzjonali li jkunu jafu l-pożizzjonijiet rispettivi tagħhom u li jifhmu l-interessi reċiproċi tagħhom; - Netwerking: it-twaqqif ta’ netwerk tal-Parlamenti nazzjonali u tal-Kummissjoni jippermetti li tiġi sfruttata l-esperjenza politika u amministriva ta’ kull parti, fir-rispett sħiħ tat-Trattati tal-Unjoni Europea u l-Kostituzzjonijiet differenti tal-Istati Membri; - It-tisħiħ tar-rabtiet maċ-ċittadini u r-rappreżentanti eletti tagħhom: il-vuċi tal-Parlamenti nazzjonali ssaħħaħ dik taċ-ċittadini tal-Ewropa. Minn Marzu 2006, il-Kulleġġ afferma mill-ġdid id-determinazzjoni tiegħu li jsaħħaħ ir-rabtiet mal-Parlamenti nazzjonali fl-ewwel rapport annwali tiegħu dwar il-progress li sar fit-twettiq ta’ dawn it-tliet għanijiet. Sabiex l-Unjoni Ewropea tkun iktar qrib iċ-ċittadini, kien utli li l-Parlamenti nazzjonali jiġu assoċjati aktar mill-qrib mat-tħejjija tal-politiki Ewropej u biex l-importanza tal-prinċipji ta' sussidjarjetà u ta’ proporzjonalità jiġu enfasizzati aktar. Għal dan il-għan, fil-Komunikazzjoni tagħha “Aġenda għaċ-Ċittadini” tal-10 ta’ Mejju 2006 il-Kummissjoni ħabbret l-intenzjoni tagħha li twaqqaf mekkaniżmu innovattiv ta’ djalogu mal-Parlamenti nazzjonali. Din l-inizjativa kienet tipprevedi li jiġu trażmessi lill-Parlamenti nazzjonali mhux biss id-dokumenti ta’ konsultazzjoni mħejjija mill-Kummissjoni (Green papers, White papers u Komunikazzjonijiet), li hu diġà meħtieġ permezz tal-protokoll anness mat-Trattat ta’ Amsterdam, iżda wkoll il-proposti kollha ġodda tagħha. Il-Parlamenti nazzjonali ġew mistiedna jagħtu r-reazzjoni tagħhom, u b’hekk, jikkontribwixxu għat-titjib tal-proċess ta’ formulazzjoni tal-politiki Komunitarji[1]. Il-Kunsill Ewropew ta’ Ġunju 2006 laqa’ b’mod favorevoli dan l-impenn tal-Kummissjoni, billi stedina teżamina bl-attenzjoni kollha meħtieġa l-osservazzjonijiet magħmula mill-Parlamenti nazzjonali, b’mod partikolari fir-rigward tal-prinċipji ta’ sussidjarjetà u proporzjonalità. Il-Kummissjoni stabbiliet il-proċeduri interni tagħha ta’ tweġiba għall-opinjonijiet espressi mill-Parlamenti nazzjonali u bdiet tibgħatilhom il-proposti leġiżlattivi u d-dokumenti ta’ konsultazzjoni tagħha minn Settembru 2006, kif ukoll twieġeb għall-opinjonijiet tal-Parlamenti. Rigward il-mertu, it-tweġibiet tal-Kummissjoni jiffukaw ġeneralment fuq spjegazzjoni aħjar tar-raġunijiet inizjali u l-istadji differenti tad-djalogu interistituzzjonali, filwaqt li, fir-rispett sħiħ tas-setgħa ta’ inizjativa tiegħu, il-Kulleġġ jista’ jkun mitlub jikkunsidra l-osservazzjonijiet espressi fil-qafas ta’ dan id-djalogu. Ta’ min jinnota li d-djalogu politiku mniedi b’dan il-mod mal-Parlamenti nazzjonali jiġi kkomunikat ukoll lill-Parlament Ewropew u lill-Kunsill. L-implimentazzjoni tad-diversi inizjativi msemmija hawn fuq ippermettiet lill-Kummissjoni li tiżviluppa matul dawn l-aħħar erba’ snin strateġija totalment ġdida tar-relazzjonijiet mal-Parlamenti nazzjonali, li tenfasizza l-importanza tal-kontribut tagħhom għal governanza Ewropea mtejba. Permezz ta’ din l-istrateġija l-ġdida, il-Kummissjoni BARROSO setgħet issaħħaħ u testendi r-relazzjonijiet mal-Parlamenti nazzjonali. Dawn illum huma ta’ kwalità aħjar, bħal ma jagħrfu l-Parlamenti nazzjonali stess, kif ukoll il-Konferenza tal-Presidenti tagħhom u l-Konferenza tal-Entitajiet Speċjalizzati tagħhom (COSAC). L-intensifikazzjoni tar-relazzjonijiet mal-Parlamenti nazzjonali saret fir-rispett sħiħ tal-prerogativi rispettivi tal-Istitizzjonijiet tal-Unjoni Ewropea u b'mod iktar ġenerali, tal-bilanċ tat-"trijangolu istituzzjonali". Fl-2008, il-Parlament Ewropew adotta r-rakkomandazzjonijiet ibbażati fuq ir-riflessjonijeit li wettaq fil-qafas tal-grupp “riforma”. Dawn ir-rakkomandazzjonijiet jipproponu iktar intensifikazzjoni tal-kooperazzjoni tiegħu mal-Parlamenti nazzjonali, b’mod partikolari fil-perspettiva ta’ dħul fis-seħħ tat-Trattat ta’ Liżbona, filwaqt li l-istrateġija tiegħu fir-rigward tal-Parlamenti nazzjonali ssir iktar koerenti u “billi jitqiesu wkoll l-attivitajiet tal-Kummissjoni” f’dan il-qasam. B’mod konkret, il-Parlament Ewropew jixtieq ikun iktar involut fid-djalogu attwali bejn il-Kummissjoni u l-Parlamenti nazzjonali u jipproponi, fost oħrajn, li l-forum interparlamentari li jsir kull sena fil-Ħarifa jiffoka b’mod regolari fuq il-programm leġiżlativ u ta’ ħidma tal-Kummissjoni. Il-fora interparlamentari organizzati regolarment mill-Parlament Ewropea u l-Parlamenti nazzjonali u li fihom tipparteċipa l-Kummissjoni huma opportunità eċċellenti biex jiġi intensifikat id-djalogu bejn l-entitajiet Parlamentari fil-livell nazzjonali u Ewropew, il-Kunsill u l-Kummissjoni. Is-suċċess li kellha l-istrateġija l-ġdida tal-Kummissjoni fil-konfront tal-Parlamenti nazzjonali mill-bidu tal-mandat attwali huwa evidenti fost oħrajn mill kważi 500 laqgħa li saru, bejn Novembru 2005 u April 2009, bejn il-Kummissarji u l-Parlamenti nazzjonali, mill-15-il parteċipazzjoni ta' Kummissarji (li minnhom nofshom mill-President innifsu) f’fora interparlamentari, mill-parteċipazzjoni regolari tal-Kummissarji fil-laqgħat tal-Konferenza tal-Presidenti tal-Parlamenti nazzjonali kif ukoll tal-COSAC, u finalment mill-kważi 450 opinjoni li waslu bejn Settembru 2006 u April 2009. Barra minn hekk, il-Kummissjoni BARROSO adottat erba’ rapporti annwali dwar ir-relazzjonijiet mal-Parlamenti nazzjonali (inkluż dan ir-rapport preżenti), identifikat kordinatur tal-Parlamenti nazzjonali f’kull DĠ, ħejjiet 12-il newsletter, ipparteċipat f’iktar minn 50 laqgħa tar-rappreżentanti permanenti tal-Parlamenti nazzjonali fi Brussell u intensifikat il-kooperazzjoni tagħha u l-komunikazzjoni tagħha mal-IPEX. F’dak li jirrigwarda b’mod iktar partikolari s-sena 2008, din kienet immarkata l-iktar b’intensifikazzjoni tad-djalogu politiku mniedi f'Settembru 2006. In-numru ta’ opinjonijiet li ġew mill-Parlamenti nazzjonali żdied b’mod sostanzjali. Il-membri tal-Kummissjoni mmoltiplikaw iż-żjarat tagħhom fil-kapitali u l-komunikazzjoni tagħhom mal-Parlamenti nazzjonali. Fil-perspettiva tad-dħul fis-seħħ tat-Trattat ta' Liżbona, il-Parlamenti nazzjonali komplew jippreparaw għall-implimentazzjoni tal-mekkaniżmi ta’ kontroll ta’ sussidjarjetà previsti mit-Trattat ta’ Liżbona, kemm internament kif ukoll fil-qafas tal-ħidma tal-COSAC jew l-IPEX. Barra minn hekk, il-Parlamenti nazzjonali xtaqu wkoll japprofondixxu l-kwistjoni tal-kontroll parlamentari fil-qasam tal-Ġustizzja, Libertà u Sigurtà. 2. Evalwazzjoni tal-opinjonijiet irċevuti mill-Parlamenti nazzjonali Fost l-erbgħin kamra mistiedna biex jipparteċipaw fid-djalogu politiku (14-il Stat Membru għandhom sistema ta’ kamra waħda, u tlettax għandhom sistema bikamerali), wieġbu erbgħa u għoxrin fl-2008, permezz ta' mill-inqas opinjoni waħda. 2.1. Ir-reazzjoni tal-Parlamenti nazzjonali Numru ta’ opinjonijiet dejjem jikber Id-djalogu politiku tal-Kummissjoni mal-Parlamenti nazzjonali huwa proċess li qed isir dejjem iktar parti mill-prattiki istituzzjonali tal-Unjoni. Minn Settembru 2006 sal-aħħar tas-sena 2008, il-Kummissjoni rċeviet 368 opinjoni minn 33 kamra ta’ 24 Stati Membri. B'200 opinjoni fl-2008 (meta mqabbla ma’ 168 bejn Settembru 2006 u tmiem l-2007), id-djalogu politiku bejn il-Kummissjoni u l-Parlamenti nazzjonali jidher li issa ndara sew (ara l-anness). Bosta proposti tal-Kummissjoni kkonċernati Fl-2008, il-Parlamenti nazzjonali esprimew opinjonijiet dwar 135 dokumenti tal-Kummissjoni. Ċerti oqsma attiraw b’mod partikolari l-attenzjoni tagħhom, bħall-proposta dwar is-servizzi tas-saħħa transkonfinali, il-komunikazzjoni u l-proposta dwar l-evalwazzjoni tal-istat ta’ saħħa tal-politika agrikola komuni, il-proposti tal-pakkett "enerġija klima" kif ukoll l-istrateġija politika annwali tal-2009. Parteċipazzjoni differenzjata Il-Parlamenti nazzjonali għażlu li jirrikorru għal din il-proċedura b’mod differenzjat. Uħud milt-tieni kmamar bħas-Sénat Franċiż, il-Bundesrat Ġermaniż, il-House of Lords jew is-Senát Ċek baqgħu attivi ħafna. Flimkien, dawn l-erba’ kmamar ħarġu 54 mill-200 opinjoni. Ir-Riksdag (SV) u l-Folketing (DK) ukoll kienu attivi ħafna. Fl-aħħar nett, in-numru ta’ opinjonijiet taż-żewġ kmamar Taljani żdied b’mod sinifikanti fl-aħħar tas-sena. L-Assembleia da República Portugiża min-naħa tagħha, bagħtet 65 opinjoni li l-parti l-kbira tagħhom kienu opinjonijiet pożittivi mingħajr osservazzjonijiet partikolari. Ta’ min jinnota wkoll li t-tħassib ewlieni espress mhuwiex neċessarjament konverġenti. Ftit mill-proposti jirċievu iktar minn tliet opinjonijiet. Barra minn hekk, ċerti Parlamenti, il-Parlament Svediż u dak Daniż, b’mod partikolari - iddeċidew li ma jesprimux opinjoni ħlief fuq id-dokumenti ta’ konsultazzjoni tal-Kummissjoni. Għall-abbozzi ta’ leġiżlazzjoni, huma jeżerċitaw, b’mod konformi mal-proċeduri interni tagħhom, kontroll fuq il-pożizzjonijiet meħuda mill-gvern tagħhom fi ħdan il-Kunsill. Jekk is-Sénat Franċiż, kif ukoll il-Parlament Olandiż u dak Portugiż iffukaw min-naħa tagħhom fuq il-kwistjonijiet ta’ sussidjarjetà u proporzjonalità, il-maġġoranza tal-Parlamenti nazzjonali eżaminaw il-kunsiderazzjonijiet ta’ natura politika marbutin mal-kontenut tal-proposti tal-Kummissjoni. B’dan il-mod uħud mill-assemblei juru t-tħassib tal-entitajiet federali tal-Istat tagħhom. Il-Kumitat tar-Reġjuni jistimola ċerti assemblei, b’mod partikolari l-Bundesrat Awstrijaku, biex jesprimu pożizzjonijiet bħala tweġiba għal kwestjonarju dwar is-sussidjarjetà trażmess lil ċerti entitajiet reġjonali. Parteċipazzjoni iktar wiesgħa B’mod ġenerali, in-numru ta’ Parlamenti nazzjonali impenjati fi djalogu regolari mal-Kummissjoni żdied fl-2008 meta mqabbel mal-2007. B’hekk, bosta minnhom ipparteċipaw għall-ewwel darba fid-djalogu politiku: is-Senato della Repubblica Taljan, il-Bundesrat Awstrijaku, u l-Parlament Grieg, dak Ċiprijott u dak Bulgaru. Minn Settembru 2006, 7 assemblei biss ma ħadux sehem f'dan id-djalogu: iż-żewġ assemblei Spanjoli u Rumeni, il-Parlament Malti, in-Nationalrat Awstrijaku u d-Državni svet Sloven. IPEX u l-Europa F’dan l-istadju, l-opinjonijiet tal-Parlamenti nazzjonali kif ukoll it-tweġibiet ipprovduti mill-Kummissjoni huma ppubblikati fid-dejtabase IPEX. Dawn se jkunu wkoll disponibbli, qabel is-sajf 2009, fuq 27 paġna web - waħda għal kull Stat Membru - imħejjija mill-Kummissjoni, fuq is-sit Europa. Il-ħidma fi ħdan il-COSAC B’mod parallel, il-COSAC wettaq żewġ eżerċizzji koordinati dwar il-kwistjoni tas-sussidjarjetà: - Fil-kuntest tal-eżerċizzjoni dwar il-proposta ta’ deċiżjoni qafas tal-Kunsill li temenda d-Deċiżjoni Qafas 2002/475 dwar il-ġlieda kontra t-terroriżmu, il-Kummissjoni rċeviet 12-il opinjoni mill-Parlamenti nazzjonali, li minnhom waħda biss kienet riserva formali fil-konfront tal-Kummissjoni fir-rigward ta' sussidjarjetà. Bosta Parlamenti staqsew jekk ma kienx ikun preferibbli li proposta simili tiġi mnedija fil-kuntest tal-Kunsill tal-Ewropa jew ikkritikaw id-dgħufija tal-ġustifikazzjoni tal-proposta f’termini ta’ sussidjarjetà. - Fil-kuntest tal-eżerċizzjoni rigward il-proposta dwar l-implimentazzjoni tal-prinċipju ta’ nondiskriminazzjoni tal-persuni fir-rigward tar-reliġjon, ir-razza, l-età jew l-orjentazzjoni sesswali, 15-il opinjoni ntbagħtu lill-Kummissjoni. Assemblea waħda biss tat opinjoni negattiva. Matul Diċembru 2008, il-COSAC nediet eżerċizzju koordinat ta’ kontroll ta’ sussidjarjetà dwar id-Direttiva rigward it-trapjant ta’ organi. Bejn Diċembru 2008 u l-aħħar ta’ April 2009. waslu 18-il opinjoni. 2.2. Riperkussjoni fuq il-formulazzjoni tal-politiki L-opinjonijiet tal-Parlamenti nazzjonali huma favur dibattitu wiesa’ mal-Kummissjoni li tixtieq tinkoraġixxi. Matul l-2008 ċerti Parlamenti nazzjonali taw prijorità għall-inizjattivi ewlenin tal-Kummissjoni bħall-proposti tal-pakkett “enerġija-klima”, il- l-evalwazzjoni tal-istat ta’ saħħa tal-PAK jew il-proposta dwar id-drittijiet tal-pazjenti fil-qasam tal-kuri ta’ saħħa transkonfinali (il-Bundesrat Ġermaniż, is-Sénat Franċiż, il-House of Lords, is-Senát Ċek, u l-Parlament Olandiż u dak Taljan), Fil-parti l-kbira tal-każijiet, il-pożizzjonijiet tal-Parlamenti kienu jaqblu mal-pożizzjonijiet nazzjonali ppreżentati lill-Kunsill mid-delegazzjonijiet tal-Istati Membri. Il-pakket enerġija-klima jista’ jkun ta’ eżempju. Is-Sejm Pollakk kien jirrifletti dak tal-gvern tiegħu. Is-Senato della Repubblica Taljan appella għal titjib tal-mekkaniżmi ta’ flessibbiltà u l-introduzzjoni ta’ klawżoli ta’ reviżjoni. Il-Camera dei Deputati Taljana stiednet lill-gvern tagħha biex jagħti l-assens tiegħu suġġett għal ċerti emendi tat-test tal-proposti, bħat-tisħiħ tal-mekkaniżmi ta' flessibbiltà u l-evoluzzjoni tas-sitwazzjoni ekonomika u finanzjarja. Il-House of Lords Brittannika ppreżentat żewġ opinjonijiet. Fl-10 ta’ Diċembru, lejliet il-Kunsill Ewropew, il-House of Lords appoġġat, għas-sistema Ewropea ta’ skambju ta’ kwoti ta’ emissjonijiet, il-finanzjament ta’ proġetti piloti ta’ qbid u ħażna ġeoloġika tad-dijossidu tal-karbonju minn fondi riżervati għall-dawk li jkunu għadhom jidħlu fis-suq u l-irkantar tat-totalità tal-kwoti ta' emissjoni għas-setturi li ma jippreżentawx riskju ta' produzzjoni ta' karbonju. Dwar l-enerġiji li jiġġeddu, il-House of Lords talbet lill-gvern tagħha u l-Unjoni Ewropea biex jistabbilixxu għan għall-2030, sabiex jitħeġġu t-teknoloġiji u l-investimenti li mhux se jiġi implimentati bis-sħiħ minn issa sal-2020. Ir-reazzjonijiet għall-proposta dwar l- l-evalwazzjoni tal-istat ta’ saħħa tal-politika agrikola komuni juru wkoll tendenza lejn il-qbil bejn il-pożizzjonijiet Parlamentari u tal-Gvern. Is-Senát Ċek irrifjuta l-kunċett ta' pagamenti diretti digressivi, u jippreferi s-sistema ta’ modulazzjoni progressiva. Għall-Camera dei Deputati Taljana, l-introduzzjoni ta’ modulazzjoni obbligatorja, u għalhekk ta’ trasferiment tar-riżorsi mill-ewwel pilastru għall-iżvilupp rurali, għandha ssir gradwalment. F’dak li jirrigwarda l-oqsma l-oħra tal-politika agrikola komuni, is-Senát Ċek irrakkomanda wkoll lill-gvern tiegħu, fl-interess tal-kompetittività agrikola Ewropea, li jiftaħ id-diskussjoni dwar il-qasam tal-organiżmi ġenetikament modifikati waqt il-Presidenza Ċeka tal-UE. Is-Senato della Repubblica Taljan talab lill-gvern tiegħu biex jittieħdu azzjonijiet konkreti mal-Istituzzjonijiet Ewropej bl-għan tal-introduzzjoni ta’ sistemi ta’ kontroll fil-fruntieri esterni, kif ukoll proċeduri ta’ kontroll għall-implimentazzjoni tagħhom, simili għal dawk li hemm f’xi pajjiżi terzi, li jippermettu li jiġu rispettati l-istandards Ewropej għall-prodotti agrikoli. Dwar il-proposta li tikkonċerna d-drittijiet tal-pazjenti fil-kwistjoni ta’ kura tas-saħħa transkonfinali, il-Kummissjoni rċeviet tliet opinjonijiet fl-2008 u erbgħa bejn Jannar u l-aħħar ta’ April 2009. Is-Sénat Franċiż enfasizza li biex jiġu rispettati l-prinċipji ta’ sussidjarjetà u proporzjonalità, il-proposta għanda tafferma mill-ġdid il-kompetenzi tal-Istati Membri fl-organizzazzjoni u t-twettiq tal-kuri tas-saħħa. Id-dubji dwar ir-rispett tal-prinċipju ta’ sussidjarjetà u r-relevanza tal-għażla ta’ strument legali (direttiva) għal-intervent fl-organizzazzjoni u l-finanzjament tas-sistema tas-saħħa ġew espressi wkoll miż-żewġ kmamar tal-Parlament Olandiż. Il-Bundesrat Ġermaniż, li kien konvint ukoll għandhom jissaħħu d-dispożizzjonijiet li jikkonfermaw ir-responsabbiltà tal-Istati Membri fl-organizzazzjoni tas-sistema tas-saħħa tagħhom, qies li s-servizzi ta' għajnuna soċjali għandhom jiġu esklużi mill-ambitu ta' applikazzjoni tal-proposta. 3. Żjarat ta’ ħidma tal-Kummissjoni u kuntatti oħra L-istrateġija l-ġdida tar-relazzjonijiet bejn il-Kummissjoni u l-Parlamenti nazzjonali twettaq tliet għanijiet ġenerali: servizz reċiproku u l-ħolqien ta' djalogu miftuħ u regolari, b'netwerking konkret u, permezz tal-aħjar relazzjonijiet mar-rappreżentanti eletti, aktar viċinanza maċ-ċittadini. Ir-rappreżentanzi tal-Kummissjoni fl-Istati Membri jipprovdu kuntatt regolari u strutturat mal-Parlamenti nazzjonali. Barra minn hekk, meta membru tal-Kummissjoni jżur Parlament nazzjonali, hija r-Rappreżentanza li tieħu ħsieb l-arranġamenti prattiċi u loġistiċi u li tagħtih l-informazzjoni politika neċessarja. Dawn iż-żjarat iqanqlu l-interess tal-midja u joħolqu opportunitajiet tajbin għall-komunikazzjoni tal-attwalità tal-politiki Ewropej fil-kuntest nazzjonali. Żjarat fil-Parlamenti nazzjonali Il-President BARROSO żar il-Parlament Latvjan, dak Żvediż, dak Ċek, dak Lussemburgiż u dak Taljan. Il-Viċi President WALLSTRÖM żaret il-Parlament Irlandiż (darbtejn), dak Pollakk, dak Daniż, dak Litwan, dak Franċiż u dak Brittaniku. Fil-qafas tal-formati differenti, il-membri tal-Kulleġġ iltaqgħu ma’ rappreżentanti tal-Parlamenti nazzjonali f’iktar minn 100 okkażjoni matul l-2008. L-intensità ta’ dawn il-kuntatti turi b’mod ċar l-importanza li l-Kummissjoni tagħti lil aktar widen lill-Parlamenti nazzjonali u biex tispjegalhom aħjar il-politiki li jiġu implimentati. Parteċipazzjoni fil-laqgħat interparlamentari Il-Kummissjoni kompliet twieġeb b’mod pożittiv għal bosta stediniet biex tipparteċipa f'diversi fora interparlamentari. Il-President BARROSO pparteċipa flimkien mal-Viċi President VERHEUGEN għal-laqgħa interparlamentari (Joint Parliamentary Meeting) dwar l-Istrateġija ta’ Liżbona fi Frar, u l-President BARROSO pparteċipa wkoll fil-laqgħa dwar il-migrazzjoni u l-immigrazzjoni f’Settembru. Il-Viċi President WALLSTRÖM ipparteċipat fil-laqgħa interparlamentari dwar l-enerġija f’Novembru, il-Kummissarju ALMUNIA fil-laqgħa tal-Kumitat dwar l-Affarijiet Ekonomiċi u Monetarji tal-Parlament Ewropew mal-Parlamenti nazzjonali f’Jannar, u l-Kummissarju REHN ipparteċipa fil-laqgħa interparlamentari dedikata għall-Balkani tal-Punent f’Mejju. Barra minn hekk, il-Viċi President FRATTINI pparteċipa fil-laqgħa tal-Presidenti u tat-Trojka Presidenzjali tal-COSAC f’Ljubljana fi Frar, il-Kummissarju POTOCNIK fid-XXXIX COSAC, li nżamm f’Mejju f’Brdo fis-Slovenja, il-Kummissarju FERRERO WALDNER fil-laqgħa tal-Presidenti tad-Delegazzjonijiet għall-COSAC f’Pariġi f’Lulju, u l-Viċi President BARROT fl-XL COSAC ta’ Pariġi f’Novembru. Tħejjija ta’ newsletter Is-Segretarjat Ġenerali tal-Kummissjoni ħejja żewġ newsletters li tqassmu internament kif ukoll lill-Parlament Ewropew u l-Parlamenti nazzjonali. Rappreżentanti permanenti Diversi servizzi tal-Kummissjoni pparteċipaw fit-18-il laqgħa tar-rappreżentanti permanenti tal-Parlamenti nazzjonali fi Brussell. Bħala tweġiba għat-talba ta’ dawn tal-aħħar, il-Kummissjoni tikkonċentra l-interventi tagħha fuq il-preżentazzjoni tad-dossiers kurrenti jew l-inizjattivi li ġejjin. 4. Possibbiltà tad-dħul fis-seħħ tat-Trattat ta’ Liżbona Verifika tas-sussidjarjetà Il-konklużjonijiet adottati mill-COSAC ta’ Brdo stiednu lill-Presidenza Franċiża biex tlaqqa’ grupp ta’ ħidma magħmul mir-rappreżentanti permanenti tal-Parlamenti nazzjonali fl-UE sabiex iħejji rapport dwar l-aħjar modalitajiet ta' applikazzjoni tad-dispożizzjonijiet previsti mit-Trattat ta' Liżbona fuq il-Parlamenti nazzjonali. Il-Kummissjoni ġiet mistiedna biex tipparteċipa fil-ħidmiet ta’ dan il-grupp ta’ ħidma. Il-COSAC ta’ Pariġi kkonkluda li n-netwerk eżistenti tar-rappreżentanti tal-Parlamenti nazzjonali fi Brussell kif ukoll l-IPEX huma l-għodod xierqa għall-iskambju ta’ informazzjoni dwar l-evalwazzjonijiet li jsiru fil-Parlamenti nazzjonali b’mod regolari, bikri u informali. Barra minn hekk, il-Parlamenti nazzjonali komplew l-eżerċizzji piloti ta’ sussidjarjetà, taħt il-koordinazzjoni tas-segretarjat tal-COSAC, sakemm jiġi implimentat it-Trattat ta’ Liżbona. JLS Il-COSAC ta’ Pariġi enfasizza wkoll l-importanza li l-Parlamenti nazzjonali jagħtu lill-kontroll tal-attivitajiet tal-pulizija u l-evalwazzjoni tal-attivitajiet ġudizzjarji fl-Istati Membri. Il-Parlamenti nazzjonali esprimew ir-rieda tagħhom li jissottomettu l-kooperazzjoni ġudizzjarja u tal-pulizija fl-Unjoni Ewropea għal kontroll jew evalwazzjoni tal-Parlament Ewropew flimkien mal-Parlamenti nazzjonali. Sabiex ikunu involuti, talbu lill-Kummissjoni Ewropea biex tippubblika dokument ta’ konsultazzjoni qabel ma tiffinalizza l-proposti tagħha ta’ regolament dwar l-attivitajiet tal-Eurojust u l-Europol. 5. KONKLUżJONIJIET Ir-relazzjonijiet bejn il-Kummissjoni u l-Parlamenti nazzjonali qed ikomplu jiżviluppaw b’konformità sħiħa mal-prerogattivi tal-istituzzjonijiet tal-Unjoni Ewropea. Is-sena 2009 se tkun skadenza importanti għall-futur tat-Trattat ta’ Liżbona u fiha se jkun hemm il-ħatra ta’ Kummissjoni ġdida, wara l-elezzjonijiet Ewropej. Dan ir-rapport annwali jenfasizza l-impenn tal-Kummissjoni li tkompli djalogu u kollaborazzjoni msaħħa mal-Parlamenti nazzjonali. Il-Kummissjoni tixtieq iżżomm u tkompli ssaħħaħ id-djalogu politiku mal-Parlamenti nazzjonali. Hi se timplimenta, jekk ikun il-każ, il-miżuri meħtieġa għall-applikazzjoni tajba tad-dispożizzjonijiet tat-Trattat ta’ Liżbona fir-rigward tal-Parlamenti nazzjonali. Anness Opinjonijiet tal-Parlamenti nazzjonali 2006-2008 2006 | 2007 | 2008 | 2006-2008 | IL-PORTUGALL | Assembleia da República | 0 | 19 | 65 | 84 | FRANZA | Sénat | 18 | 22 | 13 | 53 | IL-ĠERMANJA | Bundesrat | 6 | 15 | 18 | 39 | L-IŻVEZJA | Riksdag | 0 | 17 | 16 | 33 | IR-RENJU UNIT | House of Lords | 4 | 14 | 12 | 30 | ID-DANIMARKA | Folketing | 2 | 10 | 11 | 23 | IR-REPUBBLIKA ĊEKA | Senát | 2 | 9 | 11 | 22 | L-OLANDA* | Tweede Kamer Staten Generaal | 2 | 1 | 5 | 8 | L-ITALJA | Senato della Repubblica | 0 | 0 | 8 | 8 | L-IRLANDA | Dail and Seanad Eireann | 0 | 1 | 7 | 8 | L-ITALJA | Camera dei Deputati | 1 | 0 | 6 | 7 | IL-POLONJA | Sejm | 1 | 0 | 5 | 6 | IL-ĠERMANJA | Bundestag | 1 | 2 | 2 | 5 | L-ESTONJA | Riigikogu | 2 | 0 | 2 | 4 | IL-LUSSEMBURGU | Chambre des Députés | 2 | 0 | 2 | 4 | IL-BELĠJU | Sénat | 2 | 0 | 2 | 4 | L-AWSTRIJA | Bundesrat | 0 | 0 | 4 | 4 | IL-GREĊJA | Vouli ton Ellinon | 0 | 0 | 3 | 3 | IL-LITWANJA | Seimas | 2 | 1 | 0 | 3 | IR-RENJU UNIT | House of Commons | 1 | 1 | 1 | 3 | ĊIPRU | Vouli ton Antiprosopon | 0 | 0 | 2 | 2 | IL-LATVJA | Saeima | 0 | 0 | 2 | 2 | IR-REPUBBLIKA ĊEKA | Poslanecká Sněmovna | 1 | 0 | 1 | 2 | FRANZA | Assemblée Nationale | 1 | 1 | 0 | 2 | L-UNGERIJA | Országgyűlés | 1 | 1 | 0 | 2 | IL-BELĠJU | Chambre des Représentants | 0 | 1 | 1 | 2 | IL-BULGARIJA | Narodno Sabranie | 0 | 0 | 1 | 1 | IL-FINLANDJA | Eduskunta | 1 | 0 | 0 | 1 | IL-POLONJA | Senat | 1 | 0 | 0 | 1 | IS-SLOVAKKJA | Národná rada | 1 | 0 | 0 | 1 | IS-SLOVENJA | Državni zbor | 1 | 0 | 0 | 1 | L-AWSTRIJA | Nationalrat | 0 | 0 | 0 | 0 | MALTA | Kamra tad-Deputati | 0 | 0 | 0 | 0 | L-OLANDA* | Eerste Kamer Staten Generaal | 0 | 0 | 0 | 0 | IR-RUMANIJA | Camera Deputatilor | 0 | 0 | 0 | 0 | IR-RUMANIJA | Senat | 0 | 0 | 0 | 0 | IS-SLOVENJA | Državni svet | 0 | 0 | 0 | 0 | SPANJA | Congreso de los Diputados | 0 | 0 | 0 | 0 | SPANJA | Senado | 0 | 0 | 0 | 0 | TOTAL | 53 | 115 | 200 | 368 | * L-opinjonijiet tal-Parlament Olandiż intbagħtu f’isem iż-żewġt ikmamar. Kuntatti mal-Parlamenti nazzjonali (mill-01.01.2005 sal-31.12.2008) - skont l-Istat Membru - Nationalrat | IL-BELĠJU | Sénat | 3 | 3 | 2 | 1 | 9 | Chambre des Représentants | IL-BULGARIJA | Narodno Sabranie | 4 | 2 | 6 | ĊIPRU | Vouli ton Antiprosopon | 2 | 3 | 1 | 5 | 11 | IR-REPUBBLIKA ĊEKA | Senát | 4 | 3 | 7 | 1 | 15 | Poslanecká sněmovna | Id-Danimarka | Folketing | 9 | 7 | 2 | 5 | 23 | L-ESTONJA | Riigikogu | 2 | 2 | 10 | 8 | 22 | IL-FINLANDJA | Eduskunta | 7 | 8 | 2 | 7 | 24 | FRANZA | Sénat | 13 | 10 | 11 | 12 | 46 | Assemblée Nationale | IL-ĠERMANJA | Bundesrat | 16 | 17 | 19 | 17 | 69 | Bundestag | IL-GREĊJA | Vouli ton Ellinon | 3 | 5 | 4 | 7 | 19 | L-UNGERIJA | Országgyűlés | 3 | 0 | 1 | 5 | 9 | L-IRLANDA | Dail Eireann | 2 | 2 | 9 | 13 | 26 | Seanad Eireann | L-ITALJA | Senato della Repubblica | 8 | 2 | 8 | 2 | 20 | Camera dei Deputati | IL-LATVJA | Saeima | 2 | 1 | 5 | 3 | 11 | IL-LITWANJA | Seimas | 8 | 4 | 8 | 2 | 22 | IL-LUSSEMBURGU | Chambre des Députés | 0 | 3 | 3 | 0 | 6 | MALTA | Kamra tad-Deputati | 1 | 1 | 4 | 0 | 6 | IL-POLONJA | Sejm | 5 | 4 | 1 | 13 | 23 | Senat | Il-PORTUGALL | Assembleia da República | 0 | 3 | 6 | 3 | 12 | IR-RUMANIJA | Camera Deputatilor | 2 | 3 | 5 | Senat | IS-SLOVAKKJA | Národná rada | 3 | 3 | 0 | 3 | 9 | IS-SLOVENJA | Državni zbor | 4 | 8 | 3 | 1 | 16 | Državni svet | SPANJA | Congreso de los Diputados | 1 | 1 | 1 | 0 | 3 | Senado | L-IŻVEZJA | Riksdag | 6 | 1 | 5 | 3 | 15 | L-OLANDA | Tweede Kamer Staten Generaal | 4 | 6 | 3 | 8 | 21 | Eerste Kamer Staten Generaal | IR-RENJU UNIT | House of Lords | 11 | 7 | 12 | 9 | 39 | House of Commons | COSAC | 2 | 3 | 3 | 2 | 10 | Konferenza tal-Presidenti | 1 | 1 | 1 | 0 | 3 | oħrajn | 2 | 2 | 8 | 10 | 22 | | TOTAL | 124 |112 |149 |136 |521 | | [1] Ara l-Komunikazzjoni lill-Kunsil Ewropew, “Aġenda għaċ-Ċittadini - Il-Kisba ta’ riżultati għall-Ewropa” tal-10 ta’ Mejju - COM(2006) 211